# Emirats Arabis Units

Leis Emirats Arabis Units son una federacion d’emirats situats dins l’èst de la Peninsula Aràbia.

## Geografia

Leis sèt emirats son situats au sud e a l'èst dau golf persic, entre la peninsula de Qatar e la peninsula de Mossandam. Sus l'aigavèrs orientau d'aquela, arriban fins au golf d'Oman.

### Divisions administrativas

Lei sèt emirats son la division de basa.

## Istòria

Poblada per de tribüs aràbias mai ò mens turbulentas, la region èra dicha Còsta dei Piratas au sègle XIX. En 1853, après divèrsei temptativas infructuosas, lei Britanics capitèron d'impausar una « trèva perpetuala » ai caps locaus. Lo litorau foguèt alora dich Còsta de la Trèva e Londres i renforcèt a cha pauc son influéncia gràcias a de tractats suplementaris. En 1892, èra venguda pron importanta per permetre l'extension dau protectorat britanic a la totalitat de la region.
En decembre de 1971, sièis emirats decidèron de s'unir au sen d'una federacion independenta. L'annada seguenta, foguèron jonhats per un seten emirat. Un conseu suprèm, compausat dei sobeirans de cada emirat, foguèt format per dirigir l'ensems. L'Arabia Saudita reconoguèt leis Emirats Arabis Units en aost de 1974 après una rectificacion a son avantatge de la frontiera comuna.
En març de 1979, una crisi intèrna grèva foguèt entraïnada per l'oposicion entre leis emirs partisans d'una centralizacion aumentada de la federacion (supression dei frontieras interioras, unificacion dei fòrças armadas, planificacion comuna de l'economia... etc.) e lei partisans dau statu quo. L'emir de Dubai, Rachid al-Maktum, capitèt de blocar lo projècte en abriu.
Dins lo corrent dau decenni seguent, leis Emirats deguèron faciar lei consequéncias de la destabilizacion regionala entraïnada per la Guèrra Iran-Iraq (1980-1988). La question de la liura circulacion dei naviris a travèrs l'Estrech d'Ormuz venguèt alora un pensament major dau govèrn federau. Aquò foguèt a l'origina d'una activitat diplomatica intensa destinada a trobar de sostèns au sen de la comunautat internacionala. En 1982, leis EAU signèron ansin un acòrd de cooperacion amb l'Arabia Saudita e 60% dau budget federau foguèt consacrat ai despensas militaras. En 1985, reconoguèron diplomaticament l'URSS e favorizèron, a partir de 1987, a la reintegracion d'Egipte dins lo concèrt dei país arabis. Durant la Guèrra de Kowait (1990-1991), aculhiguèron de fòrças de la coalicion sus son territòri e financèron una partida dau còst dau conflicte. En 1995 e en 1996, signèron d'acòrds de defensa amb França e lo Reiaume Unit. Se raprochèron tanben deis Estats Units que son uei lo protector principau deis Emirats.
En revènge, la societat e la vida politica deis Emirats evolucionèron gaire. Lei dinastias reinantas mantèron un contraròtle estricte de la societat. Dempuei 2006, acceptan una democratizacion fòrça limitada amb la creacion d'un conseu legislatiu ai poders restrenhs. Pasmens, en 2011, aquò empachèt pas la repression dei manifestacions liadas a la Prima Aràbia e l'arrestacion de centenaus de militants dei Fraires Musulmans ò deis organizacions liberalas. D'autra part, leis Emirats acomençan d'anticipar la fin de sa produccion d'idrocarburs e assaian de crear una economia basada sus lei servicis e lo torisme.

## Nòtas & referéncias

* Wikimedia Commons prepausa de documents multimèdia liures sus Emirats Arabis Units.
v · m Païses d'Asia :
| Asia Centrala | Afganistan • Cazacstan • Quirguizstan • Ozbequistan • Russia ¹ • Tatgiquistan • Turcmenistan | Asia de l'Èst | China • Corèa del Nòrd • Corèa del Sud • Mongolia • Japon • Republica de China (Taiwan) |
| Asia Occidentala | Arabia Saudita • Armenia ¹ • Azerbaitjan ¹ • Bahrayn • Egipte ¹ • Emirats Arabis Units • Georgia ¹ • Iran • Iraq • Israèl • Jordania • Kowait • Liban • Oman • Qatar • Siria • Turquia ¹• Iemèn | Asia del Sud-Èst | Birmania (Myanmar) • Brunei • Cambòtja • Indonesia • Laos • Malàisia • Filipinas • Singapor • Tailàndia • Timòr Èst ¹ • Vietnam |
| Asia del Sud | Bangladèsh • Botan • Índia • Maldivas • Nepal • Paquistan • Sri Lanka | Autras entitats politicas | Autoritat Palestiniana • Rojava |
| ¹ parcialament asiatic ||||